b'\n_START_ARTICLE_\nDan Amedeo L\xc4\x83z\xc4\x83rescu\n_START_SECTION_\nBiografie\n_START_PARAGRAPH_\nDan Amedeo L\xc4\x83z\xc4\x83rescu s-a n\xc4\x83scut la Bucure\xc8\x99ti, provenind dintr-o familie cu tradi\xc8\x9bie liberal\xc4\x83. _NEWLINE_\xc3\x8entre anii 1929-1937, Dan A. L\xc4\x83z\xc4\x83rescu a urmat cursurile Liceului \xe2\x80\x9eSpiru Haret\xe2\x80\x9d din Bucure\xc8\x99ti. A absolvit Facultatea de Drept din cadrul Universit\xc4\x83\xc8\x9bii din Bucure\xc8\x99ti, fiind licen\xc8\x9biat \xc3\xaen Drept._NEWLINE_Dan A. L\xc4\x83z\xc4\x83rescu s-a \xc3\xaenscris \xc3\xaen PNL \xc3\xaen timpul dictaturii legionare, c\xc3\xa2nd acest partid era interzis. \xc3\x8en perioada 1946-1947, Dan Amedeo L\xc4\x83z\xc4\x83rescu  a lucrat ca redactor al oficiosului PNL  \xe2\x80\x9eLiberalul\xe2\x80\x9d._NEWLINE_\xc3\x8en timpul regimului comunist, \xc3\xaentre 1957-1964, a fost \xc3\xaenchis pe baza unei condamn\xc4\x83ri la 20 de ani de munc\xc4\x83 silnic\xc4\x83. Dup\xc4\x83 ie\xc8\x99irea din \xc3\xaenchisoare a lucrat \xe2\x80\x93 printre altele - ca documentarist la Institutul de Istorie \xe2\x80\x9eNicolae Iorga\xe2\x80\x9d (1969-1975). A devenit membru al societ\xc4\x83\xc8\x9bilor \xe2\x80\x9eJean Bodin\xe2\x80\x9d,  "International Commision for the History of Parliamentary Estates" \xc8\x99i "Associazione degli storici europei". A fost membru al Uniunii Scriitorilor din Rom\xc3\xa2nia._NEWLINE_Dan Amedeo L\xc4\x83z\xc4\x83rescu  a fost unul dintre ini\xc8\x9biatorii re\xc3\xaenfiin\xc8\x9b\xc4\x83rii Partidului Na\xc8\x9bional Liberal la data de 22 decembrie 1989 \xc8\x99i a de\xc8\x9binut func\xc8\x9bia de vicepre\xc8\x99edinte al PNL \xc3\xaen perioada 1990 - 1997. \xc3\x8en 1990, Dan Amedeo L\xc4\x83z\xc4\x83rescu a refondat publica\xc8\x9bia \xe2\x80\x9eLiberalul\xe2\x80\x9d (devenit hebdomadar), care avut o apari\xc8\x9bie regulat\xc4\x83 p\xc3\xa2n\xc4\x83 la finele anului 1992 \xc8\x99i sporadic\xc4\x83 p\xc3\xa2n\xc4\x83 \xc3\xaen 1994._NEWLINE_Dan A. L\xc4\x83z\xc4\x83rescu fost ales de dou\xc4\x83 ori \xc3\xaen Parlamentul Rom\xc3\xa2niei fiind deputat de Bucure\xc8\x99ti \xc3\xaentre 1990-1992 \xc8\x99i senator de Timi\xc8\x99 \xc3\xaentre 1996-2000. \xc3\x8en calitate de membru al Adun\xc4\x83rii Constituante din 1990-1991 a avut o bun\xc4\x83 contribu\xc8\x9bie \xc3\xaen ceea ce prive\xc8\x99te activitatea acesteia, datorit\xc4\x83 amendamentelor cu care a venit (unele acceptate de majoritatea FSN, altele respinse). \xc3\x8en legislatura 1990-1992, Dan Amedeo L\xc4\x83z\xc4\x83rescu a fost membru \xc3\xaen comisia de redactare a proiectului Constitu\xc8\x9biei Rom\xc3\xa2niei. \xc3\x8en legislatura 1990-1992, Dan Amedeo L\xc4\x83z\xc4\x83rescu a fost membru \xc3\xaen grupul parlamentar de prietenie cu Republica Francez\xc4\x83-Adunarea Na\xc8\x9bional\xc4\x83 iar \xc3\xaen legislatura 1995-2000 a fost membru \xc3\xaen grupul parlamentar de prietenie cu Regatul Belgiei._NEWLINE_\xc3\x8en vara anului 2000, Dan Amedeo L\xc4\x83z\xc4\x83rescu  a contestat alegerea lui Theodor Stolojan \xc3\xaen calitatea de candidat al PNL pentru Pre\xc8\x99edin\xc8\x9bia Rom\xc3\xa2niei \xc8\x99i a condamnat apropierea partidului de ApR. \xc3\x8en septembrie 2000, nemul\xc8\x9bumit de influen\xc8\x9ba lui  Valeriu Stoica asupra PNL \xc8\x99i de orientarea politic\xc4\x83 a partidului, Dan A. L\xc4\x83z\xc4\x83rescu a \xc3\xaenfiin\xc8\x9bat,  \xc3\xaempreun\xc4\x83 cu mai mul\xc8\x9bi liberali, PNL-Tradi\xc8\x9bional, sus\xc8\x9bin\xc3\xa2nd CDR-2000 \xc8\x99i pe Mugur Is\xc4\x83rescu la alegerile generale din acea toamn\xc4\x83._NEWLINE_\xc3\x8en noiembrie 2000, au ap\xc4\x83rut \xc3\xaen pres\xc4\x83 primele informa\xc8\x9bii referitoare la colaborarea sa cu Securitatea iar \xc3\xaen prim\xc4\x83vara lui 2001 Dan Amedeo L\xc4\x83z\xc4\x83rescu a recunoscut c\xc4\x83 a existat aceast\xc4\x83 colaborare. Dan Amedeo L\xc4\x83z\xc4\x83rescu s-a stins din via\xc8\x9b\xc4\x83 \xc3\xaen decembrie 2002.'